Samarqandda Damas 10 yoshli bolani urib yubordi. Jabrlanuvchi og‘ir ahvolda shifoxonaga yotqizilgan

Samarqand viloyatida Damas avtomobili 10 yoshli bolani urib yubordi. Jabrlanuvchi o‘ta og‘ir ahvolda shifoxonaga yotqizilgan, deb xabar beradi “STV” telekanali.

Ma’lum qilinishicha, yo‘l-transport hodisasi 7-mart kuni soat 17:00 da Paxtachi tumanida sodir bo‘lgan. “Fay” mahallasida istiqomat qiluvchi fuqaro boshqaruvida bo‘lgan Damas bolakayni urib yuborib, beton ustunga boriq to‘qnashgan.
Viloyat IIBning ta’kidlashicha, avariya oqibatida haydovchiga hech qanday jarohat yetmagan, bola esa shifoxonaga yetkazilgan.

Shifokorlar tomonidan ko‘rsatilgan zarur yordamga qaramay, jabrlanuvchining ahvoli og‘irligicha qolmoqda. 10 yoshli bola avariya natijasida yo‘l chetidagi beton blokka urilgan va jiddiy jarohat olgan.
Avvalroq Navoiyda 67 yoshli Tico haydovchisi 58 yoshli velosipedchini urib yuborgani, jabrlanuvchi voqea joyida vafot etgani to‘g‘risida xabar berilgandi.